[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 7.7.2009

KOM(2009) 354 endelig

2009/0094 (CNS)

Forslag til

RÅDETS FORORDNING

om fravigelse af forordning (EF) nr. 1234/2007 (fusionsmarkedsordningen) for så vidt angår interventionsperioderne i 2009 og 2010 for smør og skummetmælkspulver

BEGRUNDELSE

Situationen på markedet for mælk og mejeriprodukter er blevet voldsomt forringet i løbet af de seneste 12 måneder. Efter rekordniveauet i 2007, hvor der var høje fødevarepriser i EU og på verdensmarkedet, faldt priserne i de sidste seks måneder af 2008 og i 2009 markant på mejeriprodukter med deraf følgende indtægtstab for producenterne. Priserne på mælk leveret til mejerierne er faldet betydeligt.

Det voldsomme fald i verdensmarkedspriserne skyldes især en kombination af en øget produktion på verdensplan og specielt den faldende efterspørgsel i hele verden som følge af den økonomiske og finansielle krise. Faldet i verdensmarkedspriserne har haft en direkte indvirkning på markedspriserne i EU, der er faldet fra ca. 30-40 cent pr. liter mælk til omkring EU's sikkerhedsnetniveau på 21 cent pr. liter. På dette prisniveau kan de variable produktionsomkostninger blive dækket, men ikke de faste omkostninger for mange mindre effektive producenter af mejeriprodukter og helt sikkert ikke de fulde omkostninger, inkl. jord, arbejde og kapital. Selv om mælkekvoten som reaktion på de kraftigt stigende fødevarepriser blev forhøjet med 2 % i 2008, faldt mælkeproduktionen i EU 0,6 % i kvoteåret 2008/09, hvilket medførte, at den samlede mælkeproduktion lå 4,2 % under det samlede kvoteniveau.

Kommissionen iværksatte i januar 2009 en støtte til privat oplagring af smør, genindførte eksportrestitutioner for mejeriprodukter og fortsatte interventionsopkøb af smør over loftet på 30 000 tons og skummetmælkspulver over loftet på 109 000 tons under en licitationsordning til priser meget nær de faste interventionsopkøbspriser.

Eksportrestitutionerne har været fastsat meget forsigtigt for at undgå, at verdensmarkedspriserne underbydes.

De mængder, der er opkøbt til intervention (indtil 25.6.2009: smør 81 000 tons, skummetmælkspulver 203 000 tons), viser, at der fortsat er en alvorlig ubalance på markedet, som til en vis grad er sæsonbestemt, fordi produktionen er størst i første halvdel af året. Hvis interventionen slutter den 31. august 2009 som fastsat i fusionsmarkedsordningen, vil det sandsynligvis medføre et prisfald til under interventionsniveauet og således skabe en alvorlig markedsforstyrrelse, der får indvirkning på de allerede lave priser ab landmand.

På baggrund af denne usædvanlige situation bør den offentlige intervention for smør og skummetmælkspulver udvides til at gælde i hele den løbende interventionsperiode indtil den 28. februar 2010. Da det endvidere er usikkert, hvornår der forventes en bedring af mejerimarkedet, bør Kommissionen kunne forlænge interventionsperioden for 2010/11, hvis markedssituationen gør det nødvendigt, ligeledes gennem en licitationsprocedure.

Disse foranstaltninger vil signalere tillid til fremtiden på mælkemarkedet. På mellemlang og lang sigt forventes det da også, at efterspørgslen vil stige og priserne normaliseres, så snart den økonomiske og finansielle situation bliver bedre, og købernes adfærd igen bliver normal.

2009/0094 (CNS)

Forslag til

RÅDETS FORORDNING

om fravigelse af forordning (EF) nr. 1234/2007 (fusionsmarkedsordningen) for så vidt angår interventionsperioderne i 2009 og 2010 for smør og skummetmælkspulver

RÅDET FOR DEN EUROPÆISKE UNION HAR –

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen[1],

under henvisning til udtalelse fra Europa-Parlamentet[2], og

ud fra følgende betragtninger:

(1) Verdensmarkedspriserne på mejeriprodukter er faldet voldsomt især som følge af det øgede udbud på verdensplan og den faldende efterspørgsel i forbindelse med den økonomiske og finansielle krise. EF-markedspriserne på mejeriprodukter er faldet markant. Som følge af en kombination af markedsforanstaltninger, der er truffet siden begyndelsen af dette år, har EF-priserne stabiliseret sig omkring støtteprisniveauerne. Det er vigtigt, at disse markedsstøtteforanstaltninger, navnlig den offentlige intervention, fortsat anvendes, så længe det er nødvendigt, for at undgå yderligere prisfald og forstyrrelse af EF-markedet.

(2) Ifølge artikel 11, litra e), i Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen)[3] er der adgang til offentlig intervention for smør og skummetmælkspulver fra 1. marts til 31. august.

(3) I betragtning af den forventede markedssituation er det nødvendigt at fortsætte den offentlige intervention for smør og skummetmælkspulver efter 31. august 2009 og om nødvendigt indtil den 28. februar 2010.

(4) Endvidere bør Kommissionen i tilfælde af, at markedspriserne ser ud til at falde væsentligt, således at Fællesskabets marked forstyrres eller trues af forstyrrelse, have mulighed for at forlænge interventionsperioden for smør og skummetmælkspulver ud over den 31. august 2010 og om nødvendigt indtil den 28. februar 2011 –

UDSTEDT FØLGENDE FORORDNING:

Artikel 1

Uanset artikel 11, litra e), i forordning (EF) nr. 1234/2007 udløber den periode i 2009, hvor der er adgang til offentlig intervention for smør og skummetmælkspulver, den 28. februar 2010.

Artikel 2

Uanset artikel 11, litra e), i forordning (EF) nr. 1234/2007 kan Kommissionen efter proceduren i artikel 195, stk. 2, i nævnte forordning fortsætte offentlig intervention gennem en licitationsprocedure efter den 31. august 2010 og om nødvendigt indtil den 28. februar 2011, hvis priserne i sektoren for mælk og mejeriprodukter på EF-markedet ventes at falde væsentligt, således at Fællesskabets marked forstyrres eller trues af forstyrrelse.

Artikel 3

Kommissionen træffer efter proceduren i artikel 195, stk. 2, i forordning (EF) nr. 1234/2007 de nødvendige foranstaltninger for at gennemføre nærværende forordning.

Artikel 4

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

FINANSIERINGSOVERSIGT | Fichefin/09/MS/dz Ares 143713 rev1 6.142.2009.1 |

DATO: 11.6.2009 |

1. | BUDGETPOST: 05 02 12 02 05 02 12 04 | BEVILLINGER: p.m. 16 980 747 EUR |

2. | FORANSTALTNINGENS BETEGNELSE: Rådets forordning om fravigelse af forordning (EF) nr. 1234/2007 for så vidt angår interventionsperioden for smør og skummetmælkspulver |

3. | RETSGRUNDLAG: EF-traktatens artikel 37 |

4. | FORANSTALTNINGENS FORMÅL: Fortsættelse af den offentlige intervention for smør og skummetmælkspulver efter den 31. august 2009 og om nødvendigt indtil den 28. februar 2010 på baggrund af den forventede markedssituation og de faldende markedspriser. |

5. | FINANSIELLE VIRKNINGER | 12-MÅNEDERS PERIODE (mio. EUR) | INDEVÆRENDE REGNSKABSÅR 2009 (mio. EUR) | FØLGENDE REGNSKABSÅR 2010 (mio. EUR) |

5.0 | UDGIFTER, SOM AFHOLDES - OVER EU-BUDGETTET (RESTITUTIONER/INTERVENTIONER) - OVER NATIONALE BUDGETTER - AF ANDRE | - | 9,2 |

5.1 | INDTÆGTER - EU's EGNE INDTÆGTER (AFGIFTER/TOLD) - NATIONALE KILDER | - | - |

2011 | 2012 | 2013 | 2014 |

5.0.1 | UDGIFTSOVERSLAG | 13,5 | 4,2 | - | - |

5.1.1 | INDTÆGTSOVERSLAG | - | - | - | - |

5.2 | BEREGNINGSMÅDE: Omkostningerne i forbindelse med forlængelsen af den periode, hvori der kan foretages interventionsopkøb, er baseret på følgende antagelser: Baseret på forbrugsmønstret i foråret 2009 og det forventede produktionsmønster fra september 2009 til januar 2010 anslås det, at der vil blive opkøbt 50 000 tons skummetmælkspulver og 31 000 tons smør til intervention i denne forlængede periode. Endvidere antages det, at denne supplerende mængde vil blive oplagret i to år og derefter solgt på markedet til interventionspriser. For de tekniske omkostningers vedkommende er beløbene i 2009-budgettet blevet anvendt. Baseret på disse antagelser og skøn anslås udgifterne vedrørende smør til 12,5 mio. EUR i budgetårene 2010 til 2012. For skummetmælkspulver anslås de samlede udgifter i de samme år til 14,4 mio. EUR. |

6.0 | ER FINANSIERING MULIG OVER DE BEVILLINGER, DER PÅ DET LØBENDE BUDGET ER OPFØRT UNDER DET RELEVANTE KAPITEL? | JA NEJ |

6.1 | ER FINANSIERING MULIG VED OVERFØRSEL MELLEM KAPITLER PÅ LØBENDE BUDGET? | JA NEJ |

6.2 | ER ET TILLÆGSBUDGET NØDVENDIGT? | JA NEJ |

6.3 | BEVILLINGER TIL OPFØRSEL PÅ KOMMENDE BUDGETTER? | JA NEJ |

BEMÆRKNINGER: |

[1] EUT C […] af […], s. […].

[2] EUT C […] af […], s. […].

[3] EUT L 299 af 16.11.2007, s. 1.